proxectonos/corpus_dominio_legal_administrativo_tmp huggingface dataset:
RESOLUCIÓN do 8 de febreiro de 2021 pola que se procede á publicación das subvencións concedidas en virtude da Orde do 2 de decembro de 2020 pola que se establecen as bases reguladoras e se convocan axudas, en réxime de concorrencia competitiva, ás entidades privadas sen ánimo de lucro para a realización de programas de incorporación social en vivendas para pacientes estabilizados nas unidades asistenciais con especialización en drogodependencias da Comunidade Autónoma de Galicia, para o ano 2021 tramitada como expediente anticipado de gasto.
Consellería de Sanidade — III. Outras disposicións — 23/02/2021

En cumprimento do disposto no artigo 15.1 da Lei 9/2007, do 13 de xuño, de subvencións de Galicia, e do artigo 24 da Orde do 2 de decembro de 2020 pola que se establecen as bases reguladoras e se convocan axudas, en réxime de concorrencia competitiva, ás entidades privadas sen ánimo de lucro para a realización de programas de incorporación social en vivendas para pacientes estabilizados nas unidades asistenciais con especialización en drogodependencias da Comunidade Autónoma de Galicia, para o ano 2021, tramitada como expediente anticipado de gasto, procédese á publicación das subvencións concedidas en virtude da devandita orde.
Crédito orzamentario inicial: 230.000 €. O custo total das subvencións concedidas irá con cargo á aplicación 5001.413A.481.21, co código de proxecto 201400027, dos orzamentos xerais da Comunidade Autónoma de Galicia para o ano 2021.
No que se refire aos beneficiarios, importes concedidos e finalidade da subvención: véxase anexo.
Santiago de Compostela, 8 de febreiro de 2021
EXTRACTO da Orde do 22 de febreiro de 2021 pola que se establecen as bases reguladoras do Programa I Hostalaría, de apoio ao sector da hostalaría, e se procede á súa convocatoria para 2021. Programa I (código de procedemento TR500C).
Consellería de Emprego e Igualdade — III. Outras disposicións — 23/02/2021

BDNS (Identif.): 550204.
De conformidade co previsto nos artigos 17.3.b) e 20.8.a) da Lei 38/2003, do 17 de novembro, xeral de subvencións, publícase o extracto da convocatoria cuxo texto completo se pode consultar na Base de datos nacional de subvencións (http://www.pap.minhap.gob.es/bdnstrans/index).
Primeiro. Beneficiarias
Poderán ser persoas ou entidades beneficiarias as persoas traballadoras autónomas persoa física ou con persoal contratado por conta allea ao seu cargo, as microempresas, as pemes do sector de hostalaría, e tamén se consideran dentro do sector da hostalaría os hoteis, hostais, casas rurais e outros tipos de aloxamentos, sempre e cando cumpran os requisitos establecidos na orde.
Así mesmo, para os efectos destas axudas entenderase que está afectado polo peche aquel establecemento que non poida ter aberto ao público o seu interior, independentemente do servizo en terrazas e do servizo de envío a domicilio ou recollida no local.
Non poderán ter a condición de beneficiarias as empresas en que concorra algunha do resto de circunstancias previstas no artigo 10.2 e 3 da Lei 9/2007.
Segundo. Obxecto
Este programa ten por obxecto apoiar as persoas traballadoras autónomas persoa física ou con persoal contratado por conta allea ao seu cargo, as microempresas, as pemes calquera que sexa a súa forma xurídica e que pertenzan ao sector da hostalaría e que se vexan afectadas polo peche conforme a normativa ditada polas autoridades sanitarias.
Terceiro. Bases reguladoras
Orde do 22 de febreiro de 2021 pola que se establecen as bases reguladoras do Programa I Hostalaría, de apoio ao sector da hostalaría, e se procede á súa convocatoria para 2021. Programa I (código de procedemento TR500C).
Cuarto. Importe
Para a concesión destas axudas destínanse doce millóns de euros (12.000.000 €).
Quinta. Prazo de presentación de solicitudes
O prazo de presentación de solicitudes será dun mes desde o día seguinte á data de publicación desta orde no Diario Oficial de Galicia, cumprindo o disposto no artigo 29 do Regulamento da Lei de subvencións de Galicia, que establece un período mínimo dun mes.
Santiago de Compostela, 22 de febreiro de 2021
EXTRACTO da Orde do 22 de febreiro de 2021 pola que se establecen as bases reguladoras do Programa II Outras actividades pechadas e se procede á súa convocatoria para 2021. Programa II (código de procedemento TR500D).
Consellería de Emprego e Igualdade — III. Outras disposicións — 23/02/2021

BDNS (Identif.): 550216.
De conformidade co previsto nos artigos 17.3.b) e 20.8.a) da Lei 38/2003, do 17 de novembro, xeral de subvencións, publícase o extracto da convocatoria cuxo texto completo se pode consultar na Base de datos nacional de subvencións (http://www.pap.minhap.gob.es/bdnstrans/index).
Primeiro. Beneficiarias
Poderán ser persoas beneficiarias as persoas traballadoras autónomas persoa física, ou con persoal contratado por conta allea ao seu cargo, as microempresas e pemes de sectores afectados polo peche da actividade conforme a normativa sanitaria.da Comunidade Autónoma de Galicia.
Quedan excluídos os establecementos de hostalaría e restauración e os establecementos de lecer e entretemento, como as salas de festas, discotecas, pubs, café-espectáculos e furanchos, por estaren encadrados no Programa I desta orde.
Para os efectos destas axudas, entenderase que está afectado polo peche aquel establecemento que non poida ter aberto segundo a normativa sanitaria e se atopen na epígrafe 4 «Medidas especiais para determinadas actividades» do anexo da Orde do 26 de xaneiro de 2021. Consideraranse incluídas as atraccións de feira a que se refire o punto Segundo. 2 da referida orde, así como da Orde do 3 de decembro de 2020, sempre que se trate de actividades nas cales non existe establecemento aberto ao público.
Non poderán ter a condición de beneficiarias as empresas en que concorra algunha do resto de circunstancias previstas no artigo 10.2 e 3 da Lei 9/2007.
Segundo. Obxecto
Este programa ten por obxecto apoiar os traballadores autónomos, microempresas ou pemes que desenvolvan unha actividade económica que se vexa afectada polo peche conforme a normativa ditada polas autoridades sanitarias.
Terceiro. Bases reguladoras
Orde do 22 de febreiro de 2021 pola que se establecen as bases reguladoras do Programa II Outras actividades pechadas e se procede á súa convocatoria para 2021. Programa II (código de procedemento TR500D).
Cuarto. Importe
Para a concesión destas axudas destínanse tres millóns de euros (3.000.000 €).
Quinta. Prazo de presentación de solicitudes
O prazo de presentación de solicitudes será dun mes desde o día seguinte ao da data de publicación desta orde no
Diario Oficial de Galicia
, cumprindo o disposto no artigo 29 do Regulamento da Lei de subvencións de Galicia, que establece un período mínimo dun mes.
Santiago de Compostela, 22 de febreiro de 2021
CORRECCIÓN DE ERROS. Orde do 31 de decembro de 2020, conxunta da Consellería de Cultura, Educación e Universidade e da Vicepresidencia Segunda e Consellería de Economía, Empresa e Innovación, pola que se establecen as bases para a concesión, en réxime de concorrencia competitiva, das axudas de apoio á etapa de formación posdoutoral nas universidades do Sistema universitario de Galicia, nos organismos públicos de investigación de Galicia e noutras entidades do Sistema de I+D+i galego, e se procede á súa convocatoria para o ano 2021 (códigos de procedemento ED481B e IN606B).
Consellería de Cultura, Educación e Universidade — III. Outras disposicións — 23/02/2021

Advertidos erros na citada orde, publicada no Diario Oficial de Galicia núm. 17, do 27 de xaneiro de 2021, procede facer as seguintes correccións:
Na páxina 4949, no artigo 12.2.1, onde di:
«– Pertenza a un centro de investigación recoñecido no ano 2016: 5 puntos».
Debe dicir:
«– Pertenza a un centro de investigación recoñecido no ano 2019: 5 puntos».
No cadro do número 2 do artigo 18, na páxina 4957, onde di:
Debe dicir:
CORRECCIÓN DE ERROS. Orde do 21 de xaneiro de 2021 pola que se establecen as normas de pesca nas augas continentais da Comunidade Autónoma de Galicia durante a tempada de 2021.
Consellería de Medio Ambiente, Territorio e Vivenda — III. Outras disposicións — 23/02/2021

Advertidos erros no
Diario Oficial de Galicia
número 23, do xoves 4 de febreiro de 2021, cómpre facer as seguintes correccións:
Na páxina 7087, no artigo 15, primeiro parágrafo, onde di: «De conformidade co disposto no artigo 17 do Regulamento de ordenación da pesca fluvial e dos ecosistemas acuáticos continentais, só se poderá pescar desde embarcacións ou artefactos aboiantes nas zonas de desembocadura e naquelas masas de auga expresamente autorizadas nos anexos VII e VIII desta orde na modalidade de pesca sen morte, sen prexuízo das competencias dos organismos responsables da navegación e flotación nas zonas de desembocadura ou nas masas de auga continentais», debe dicir: «De conformidade co disposto no artigo 17 do Regulamento de ordenación da pesca fluvial e dos ecosistemas acuáticos continentais, só se poderá pescar desde embarcacións ou artefactos aboiantes nas zonas de desembocadura e naquelas masas de auga expresamente autorizadas nos anexos VII e VIII desta orde, na modalidade de pesca sen morte no caso das masas de auga dos ditos anexos, sen prexuízo das competencias dos organismos responsables da navegación e flotación nas zonas de desembocadura ou nas masas de auga continentais».
Na páxina 7087, no artigo 16, derradeiro parágrafo do número 1, onde di: «Coutos e tramos de coutos de pesca sen morte (anexo XII): o período hábil prolongarase ata o 30 de setembro», debe dicir: «Coutos e tramos de coutos de pesca sen morte (anexo XII): o período hábil prolongarase ata o 30 de setembro, agás nas augas salmoneiras da provincia de Lugo».
Na páxina 7090, na disposición derradeira, onde di: «Esta orde entrará en vigor o día seguinte ao da súa publicación no
Diario Oficial de Galicia
e manterase vixente ata a publicación da orde correspondente á tempada do ano 2021», debe dicir: «Esta orde entrará en vigor o día seguinte ao da súa publicación no
Diario Oficial de Galicia
e manterase vixente ata a publicación da orde correspondente á tempada do ano 2022».
Na páxina 7106, anexo IX, Masas de auga en que se prohibe o engado natural a partir do 1 de xullo, onde di: «Río Neira e afluentes (Baleira, Baralla, Becerreá, Castroverde, Láncara, O Corgo, O Páramo, Samos, Sarria e Triacastela), agás no tramo autorizado para a pesca de ciprínidos, augas abaixo do couto de Pobra, no tramo do Sarria augas abaixo da ponte da estrada de Samos (rúa Calvo Sotelo do núcleo urbano de Sarria) e no curso principal do Tórdea», debe dicir: «Río Neira e afluentes (Baleira, Baralla, Becerreá, Castroverde, Láncara, O Corgo, O Páramo, Samos, Sarria e Triacastela), agás no tramo do Sarria augas abaixo da ponte da estrada de Samos (rúa Calvo Sotelo do núcleo urbano de Sarria) e no curso principal do Tórdea».
CORRECCIÓN DE ERROS. Orde do 31 de decembro de 2020 pola que se establecen as bases reguladoras e a convocatoria de axudas para o reequilibrio financeiro dos centros especiais de emprego de iniciativa social (CEEIS) e empresas de inserción laboral (EIL) especialmente afectados pola crise do COVID-19 (código de procedemento TR341Y).
Consellería de Emprego e Igualdade — III. Outras disposicións — 24/02/2021

Advertidos erros na referida orde, publicada no
Diario Oficial de Galicia
número 32, do 17 de febreiro de 2021, cómpre efectuar as seguintes correccións:
Na páxina 10.125, no punto 1.a) do artigo 17, onde di: «– Porcentaxe de perdas inferior ou igual ao 50 %: atenderase á fórmula indicada a continuación:», debe dicir: «– Porcentaxe de perdas inferior ou igual ao 50 %: atenderase á fórmula indicada a continuación:
»
Na páxina 10.126, no punto 1.e) do artigo 17, onde di: «Dispoñer de centros de traballo nun concello rural, ata 10 puntos.», debe dicir: «Dispoñer de centros de traballo nun concello rural: 10 puntos».
ORDE do 5 de febreiro de 2021 pola que se resolve a convocatoria de axudas a centros privados concertados para a atención ao alumnado con necesidades específicas de apoio educativo para o curso 2020/21.
Consellería de Cultura, Educación e Universidade — III. Outras disposicións — 24/02/2021

Mediante a Orde da Consellería de Cultura, Educación e Universidade do 22 de outubro de 2021, publicada no
Diario Oficial de Galicia
do 2 de novembro, apróbanse as bases reguladoras das axudas a centros privados concertados para atender a alumnado con necesidades específicas de apoio educativo, naqueles aspectos que non estivesen xa cubertos polo concerto educativo, desde o día 1 de setembro de 2020 ata o 30 de xuño de 2021.
Unha vez rematado o procedemento establecido na convocatoria, cómpre facer pública a relación definitiva de centros beneficiarios das axudas, de conformidade co artigo 15 da devandita orde.
En consecuencia, por proposta da Dirección Xeral de Centros e Recursos Humanos,
Artigo único. Concesión de axudas
Conceder as axudas económicas aos centros privados concertados que se relacionan nos anexos I e II desta orde.
Disposición derradeira primeira. Recursos
Contra esta orde, que esgota a vía administrativa, as persoas interesadas poderán formular recurso potestativo de reposición ante esta consellería, no prazo dun mes, contado a partir do día seguinte ao da súa publicación no
Diario Oficial de Galicia
, segundo o disposto nos artigos 123 e 124 da Lei 39/2015, do 1 de outubro, do procedemento administrativo común das administracións públicas, ou ben, directamente, o recurso contencioso-administrativo no prazo de dous meses desde a mesma data, ante a Sala do Contencioso-Administrativo do Tribunal Superior de Xustiza de Galicia, de conformidade co artigo 46 da Lei 29/1998, do 13 de xullo, reguladora da xurisdición contencioso-administrativa.
Disposición derradeira segunda. Entrada en vigor
Esta orde entrará en vigor o día seguinte ao da súa publicación no
Diario Oficial de Galicia
.
Santiago de Compostela, 5 de febreiro de 2021
DECRETO 32/2021, do 25 de febreiro, polo que se dispón que cese María del Socorro Martín Hierro como secretaria xeral técnica e do Patrimonio da Consellería de Facenda e Administración Pública.
Consellería de Facenda e Administración Pública — II. Autoridades e persoal — 26/02/2021

En virtude do establecido nos artigos 4.13 e 34.2 da Lei 1/1983, do 22 de febreiro, de normas reguladoras da Xunta e da súa Presidencia, e 28 da Lei 16/2010, do 17 de decembro, de organización e funcionamento da Administración xeral e do sector público autonómico de Galicia, por proposta do conselleiro de Facenda e Administración Pública e logo da deliberación do Consello da Xunta de Galicia, na súa reunión do día vinte e cinco de febreiro de dous mil vinte e un,
Que cese, por petición propia, María del Socorro Martín Hierro como secretaria xeral técnica e do Patrimonio da Consellería de Facenda e Administración Pública, agradecéndolle os servizos prestados.
Santiago de Compostela, vinte e cinco de febreiro de dous mil vinte e un
DECRETO 33/2021, do 25 de febreiro, polo que se nomea secretario xeral técnico e do Patrimonio da Consellería de Facenda e Administración Pública a Jorge Atán Castro.
Consellería de Facenda e Administración Pública — II. Autoridades e persoal — 26/02/2021

En virtude do establecido nos artigos 4.13 e 34.2 da Lei 1/1983, do 22 de febreiro, de normas reguladoras da Xunta e da súa Presidencia, e 28 da Lei 16/2010, do 17 de decembro, de organización e funcionamento da Administración xeral e do sector público autonómico de Galicia, por proposta do conselleiro de Facenda e Administración Pública, e logo de deliberación do Consello da Xunta de Galicia, na súa reunión do día vinte e cinco de febreiro de dous mil vinte e un,
Nomeo secretario xeral técnico e do Patrimonio da Consellería de Facenda e Administración Pública a Jorge Atán Castro.
Santiago de Compostela, vinte e cinco de febreiro de dous mil vinte e un
RESOLUCIÓN do 16 de febreiro de 2021, da Dirección Xeral de Relacións Laborais, pola que se publican as subvencións concedidas en virtude da Orde do 9 de xuño de 2020 pola que se establecen as bases reguladoras polas que se regulan as axudas destinadas ás persoas traballadoras afectadas, con 55 ou máis anos de idade, pola extinción dos seus contratos de traballo por procederen de empresas en crise, e se procede á súa convocatoria para o ano 2020 (TR820E).
Consellería de Emprego e Igualdade — III. Outras disposicións — 26/02/2021

De conformidade co disposto no artigo 15 da Lei 9/2007, do 13 de xuño, de subvencións de Galicia, resólvese proceder á publicación das subvencións concedidas que se indican no anexo a esta resolución.
Finalidade da subvención: o obxecto é a convocatoria de axudas para paliar a situación económica de persoas traballadoras afectadas, con 55 ou máis anos de idade, pola extinción dos seus contratos de traballo por procederen dunha empresa en crise, no ámbito da Comunidade Autónoma de Galicia (TR820E), a través dos seguintes programas:
Programa I. Axudas destinadas a financiar as cotas que ingresarán polo convenio especial que teñan subscrito ou subscriban coa Seguridade Social.
Programa II. Axudas de pagamento único dirixidas a compensar as persoas traballadoras da diminución do importe da indemnización recoñecida como consecuencia de sentenza, auto, acto de conciliación xudicial ou resolución administrativa a favor daquelas, a causa dos referidos despedimentos ou extincións de contratos, cando esta é aboada polo Fondo de Garantía Salarial (Fogasa).
Norma reguladora: Orde do 9 de xuño de 2020 pola que se establecen as bases reguladoras polas que se regulan as axudas destinadas ás persoas traballadoras afectadas, con 55 ou máis anos de idade, pola extinción dos seus contratos de traballo por procederen de empresas en crise, e se procede á súa convocatoria para o ano 2020 (TR820E) (
Diario Oficial de Galicia
núm. 123, do 23 de xuño).
Aplicación orzamentaria:
Programa I: 09.40.324A.480.0.
Programa II: 09.40.324A.480.0.
Crédito orzamentario: 1.000.000 €, que se distribúen en:
Programa I: 500.000 €.
Programa II: 500.000 €.
Santiago de Compostela, 16 de febreiro de 2021
RESOLUCIÓN do 18 de febreiro de 2021, da Dirección Xeral de Relacións Laborais, pola que se publican as subvencións concedidas en virtude da Orde do 19 de decembro de 2019 pola que se establecen as bases reguladoras do Programa de axudas para implantar a igualdade laboral, a conciliación e a responsabilidade social empresarial (RSE), e se procede á súa convocatoria para o ano 2020 (códigos de procedemento TR357C, TR357D e TR357B).
Consellería de Emprego e Igualdade — III. Outras disposicións — 26/02/2021

De conformidade co disposto no artigo 15 da Lei 9/2007, do 13 de xuño, de subvencións de Galicia, resólvese proceder á publicación das subvencións concedidas que se indican no anexo a esta resolución.
Finalidade da subvención: esta orde ten por obxecto a concesión de axudas e incentivos ás pemes, incluídas persoas traballadoras autónomas con persoas traballadoras a cargo, para:
Liña I: elaboración e implantación de plans de igualdade.
Liña II: conciliación.
– Subliña 1: incentivos para fomento do teletraballo.
– Subliña 2: incentivos para fomento da flexibilidade horaria.
– Subliña 3: axudas para os investimentos tendentes a garantir e mellorar o dereito á conciliación da vida familiar e laboral.
Liña III: certificacións de RSE.
Norma reguladora: Orde do 19 de decembro de 2019 pola que se establecen as bases reguladoras do Programa de axudas para implantar a igualdade laboral, a conciliación e a responsabilidade social empresarial (RSE), e se procede á súa convocatoria para o ano 2020 (DOG núm. 16, do 24 de xaneiro de 2020).
Aplicación orzamentaria:
Liña I: 09.40.324A.474.1.
Liña II, subliña 1: 09.40.324A.474.0.
Liña II, subliña 2: 09.40.324A.474.0.
Liña II, subliña 3: 09.40.324A.771.0.
Liña III: 09.40.324A.474.1.
Crédito orzamentario: 2.000.000 €, que se distribúen en:
Liña I: 640.000 €.
Liña II, subliña 1: 200.000 €.
Liña II, subliña 2: 800.000 €.
Liña II, subliña 3: 200.000 €.
Liña III: 160.000 €.
Santiago de Compostela, 18 de febreiro de 2021
Liña I
Liña II-subliña 1
Liña II-subliña 2
Liña II-subliña 3
Liña III
ORDE do 16 de febreiro de 2021 pola que se dispón o nomeamento dun vogal do Consello de Administración da Autoridade Portuaria de Marín e Ría de Pontevedra.
Consellería do Mar — II. Autoridades e persoal — 25/02/2021

O texto refundido da Lei de portos do Estado e da mariña mercante, aprobado polo Real decreto lexislativo 2/2011, do 5 de setembro, no seu artigo 30 atribúe ás comunidades autónomas as facultades de designación e separación dos vogais dos consellos de administración das autoridades portuarias de interese do Estado situadas no seu territorio, que se deberán facer necesariamente por proposta das administracións públicas e organismos e entidades que aqueles representen.
O Acordo do Consello da Xunta de Galicia do 16 de setembro de 2010 faculta a persoa titular da consellería competente en materia de portos para o exercicio das devanditas competencias.
Polo exposto, en exercicio da facultade atribuída,
O nomeamento de Luis López Diéguez como vogal no Consello de Administración da Autoridade Portuaria de Marín e Ría de Pontevedra, en representación da Comunidade Autónoma de Galicia.
Santiago de Compostela, 16 de febreiro de 2021
ORDE do 16 de febreiro de 2021 pola que se dispón a renovación dunha vogal do Consello de Administración da Autoridade Portuaria da Coruña.
Consellería do Mar — II. Autoridades e persoal — 25/02/2021

O texto refundido da Lei de portos do Estado e da mariña mercante, aprobado polo Real decreto lexislativo 2/2011, do 5 de setembro, no seu artigo 30 atribúe ás comunidades autónomas as facultades de designación e separación dos vogais dos consellos de administración das autoridades portuarias de interese do Estado situadas no seu territorio, que se deberán facer necesariamente por proposta das administracións públicas e organismos e entidades que aqueles representen.
O Acordo do Consello da Xunta de Galicia do 16 de setembro de 2010 faculta a persoa titular da consellería competente en materia de portos para o exercicio das devanditas competencias.
Polo exposto, en exercicio da facultade atribuída,
A renovación de María del Mar Sánchez Sierra como vogal representante da Comunidade Autónoma de Galicia no Consello de Administración da Autoridade Portuaria da Coruña.
Santiago de Compostela, 16 de febreiro de 2021
ORDE do 16 de febreiro de 2021 pola que se dispón o nomeamento dunha vogal do Consello de Administración da Autoridade Portuaria de Vilagarcía de Arousa.
Consellería do Mar — II. Autoridades e persoal — 25/02/2021

O texto refundido da Lei de portos do Estado e da mariña mercante, aprobado polo Real decreto lexislativo 2/2011, do 5 de setembro, no seu artigo 30 atribúe ás comunidades autónomas as facultades de designación e separación dos vogais dos consellos de administración das autoridades portuarias de interese do Estado situadas no seu territorio, que se deberán facer necesariamente por proposta das administracións públicas e organismos e entidades que aqueles representen.
O Acordo do Consello da Xunta de Galicia do 16 de setembro de 2010 faculta a persoa titular da consellería competente en materia de portos para o exercicio das devanditas competencias.
Polo exposto, en exercicio da facultade atribuída,
O nomeamento de Ana Granja Guillán como vogal no Consello de Administración da Autoridade Portuaria de Vilagarcía de Arousa, en representación da Comunidade Autónoma de Galicia.
Santiago de Compostela, 16 de febreiro de 2021
ORDE do 16 de febreiro de 2021 pola que se dispón a renovación dun vogal do Consello de Administración da Autoridade Portuaria de Vilagarcía de Arousa.
Consellería do Mar — II. Autoridades e persoal — 25/02/2021

O texto refundido da Lei de portos do Estado e da mariña mercante, aprobado polo Real decreto lexislativo 2/2011, do 5 de setembro, no seu artigo 30 atribúe ás comunidades autónomas as facultades de designación e separación dos vogais dos consellos de administración das autoridades portuarias de interese do Estado situadas no seu territorio, que se deberán facer necesariamente por proposta das administracións públicas e organismos e entidades que aqueles representen.
O Acordo do Consello da Xunta de Galicia do 16 de setembro de 2010 faculta a persoa titular da consellería competente en materia de portos para o exercicio das devanditas competencias.
Polo exposto, en exercicio da facultade atribuída,
A renovación de Antonio Fernández-Campa García-Bernardo como vogal representante da Comunidade Autónoma de Galicia no Consello de Administración da Autoridade Portuaria de Vilagarcía de Arousa.
Santiago de Compostela, 16 de febreiro de 2021
RESOLUCIÓN do 17 de febreiro de 2021, da Secretaría Xeral Técnica da Consellería de Sanidade, pola que se dá publicidade dos convenios de colaboración subscritos por esta consellería e polo Servizo Galego de Saúde no terceiro cuadrimestre do ano 2020.
Consellería de Sanidade — III. Outras disposicións — 25/02/2021

O artigo 15.2 da Lei 1/2016, do 18 de xaneiro, de transparencia e bo goberno, impón a cada consellería da Xunta de Galicia a obriga de publicar no
Diario Oficial de Galicia
unha relación dos convenios de colaboración subscritos no cuadrimestre anterior.
En consecuencia, e para cumprir esa obriga, por medio da presente resolución dáselle publicidade á relación dos convenios subscritos pola Consellería de Sanidade e polo Servizo Galego de Saúde no terceiro cuadrimestre do ano 2020, que se incorpora como anexo a esta resolución.
Santiago de Compostela, 17 de febreiro de 2021
RESOLUCIÓN do 17 de febreiro de 2021, da Dirección Xeral de Relacións Laborais, pola que se publican as axudas concedidas en virtude da Orde do 19 de decembro de 2019 pola que se establecen as bases reguladoras das axudas destinadas a accións de fomento da prevención de riscos laborais e se procede á súa convocatoria na Comunidade Autónoma de Galicia no exercicio de 2020 (código de procedemento TR852A).
Consellería de Emprego e Igualdade — III. Outras disposicións — 25/02/2021

En cumprimento do disposto no artigo 15 da Lei 9/2007, do 13 de xuño, de subvencións de Galicia, e do artigo 25.6 da Orde do 19 de decembro de 2019 pola que se establecen as bases reguladoras das axudas destinadas a accións de fomento da prevención de riscos laborais na Comunidade Autónoma de Galicia e se procede á súa convocatoria no exercicio de 2020, procédese á publicación das subvencións concedidas en virtude da devandita orde para o ano 2020.
Obxecto da axuda: as axudas teñen como obxecto subvencionar as accións de formación, sensibilización, asesoramento e fomento da prevención de riscos laborais en Galicia recollidas no artigo 3 da orde de referencia que establece como actuacións subvencionables as seguintes:
Na liña 1: cun importe total de 800.000 euros, accións formativas e actividades de asesoramento e sensibilización en relación coa normativa de prevención de riscos laborais por parte dos gabinetes técnicos de seguridade e saúde laboral, de carácter intersectorial.
Na liña 2: cun importe total de 690.000 euros, cursos de formación sectoriais e a realización de xornadas de sensibilización de carácter sectorial, así como estudos de carácter tamén sectorial.
Norma reguladora: Orde do 19 de decembro de 2019 pola que se establecen as bases reguladoras das axudas destinadas a accións de fomento da prevención de riscos laborais e se procede á súa convocatoria na Comunidade Autónoma de Galicia no exercicio de 2020 (
Diario Oficial de Galicia
núm. 10, do 16 de xaneiro de 2020).
Crédito orzamentario: 1.490.000 € (un millón catrocentos noventa mil euros) recollido na aplicación orzamentaria 09.40.324A.481.1 código de proxecto 2015 00507, dos orzamentos xerais da Comunidade Autónoma de Galicia para o ano 2020.
Santiago de Compostela, 17 de febreiro de 2021
RESOLUCIÓN do 17 de febreiro de 2021, da Dirección Xeral de Relacións Laborais, pola que se dá publicidade das axudas concedidas ao abeiro da Orde do 19 de decembro de 2019 pola que se regula o réxime de subvencións ás organizacións sindicais para o ano 2020 (Diario Oficial de Galicia número 10, do 16 de xaneiro de 2020).
Consellería de Emprego e Igualdade — III. Outras disposicións — 25/02/2021

O artigo 15 da Lei 9/2007, do 13 de xuño, de subvencións de Galicia, dispón: «Os órganos administrativos concedentes publicarán no
Diario Oficial de Galicia
as subvencións concedidas con expresión da convocatoria, o programa e o crédito orzamentario a que se imputen, o beneficiario, a cantidade concedida e a finalidade ou as finalidades da subvención».
De acordo co exposto,
Ordenar a publicación no
Diario Oficial de Galicia
das subvencións concedidas con cargo ás seguintes aplicacións orzamentarias:
09.40.324A.481.6. Programa I: axudas para o desenvolvemento das actividades ordinarias das organizacións sindicais durante o ano 2020.
09.40.324A.481.7. Programa II: axudas para a creación e/ou o funcionamento de gabinetes técnicos das organizacións sindicais e para plans de formación de cadros e delegadas e delegados sindicais.
Crédito orzamentario: 1.099.800 €, que se distribúen en:
Programa I: 780.200 €.
Programa II: 319.600 €.
Santiago de Compostela, 17 de febreiro de 2021
RESOLUCIÓN do 17 de febreiro de 2021, da Dirección Xeral de Relacións Laborais, pola que se publican as subvencións concedidas en virtude da Orde do 19 de xuño de 2020 pola que se establecen as bases reguladoras das axudas destinadas, no ámbito da Comunidade Autónoma de Galicia, ás persoas traballadoras e ás empresas afectadas por expedientes de regulación temporal de emprego de suspensión de contratos ou redución da xornada para favorecer o mantemento do emprego ante flutuacións da economía, e se procede á súa convocatoria para o ano 2020 (código de procedemento TR820F).
Consellería de Emprego e Igualdade — III. Outras disposicións — 25/02/2021

De conformidade co disposto no artigo 15 da Lei 9/2007, do 13 de xuño, de subvencións de Galicia, resólvese proceder á publicación das subvencións concedidas que se indican no anexo a esta resolución.
Finalidade da subvención: o obxecto é a convocatoria de axudas para paliar a situación económica e compensar a perda do poder adquisitivo das persoas traballadoras afectadas por expedientes de regulación temporal de emprego (ERTE) de suspensión de contratos ou redución da xornada, así como axudar ás empresas afectadas no relativo á compensación dos custos que supoña a formación das persoas traballadoras afectadas polos ERTE, no ámbito da Comunidade Autónoma de Galicia (código de procedemento TR820F).
Norma reguladora: Orde do 19 de xuño de 2020 pola que se establecen as bases reguladoras das axudas destinadas, no ámbito da Comunidade Autónoma de Galicia, ás persoas traballadoras e ás empresas afectadas por expedientes de regulación temporal de emprego de suspensión de contratos ou redución da xornada para favorecer o mantemento do emprego ante flutuacións da economía, e se procede á súa convocatoria para o ano 2020 (código de procedemento TR820F) (Diario Oficial de Galicia núm. 129, do 1 de xullo).
Aplicación orzamentaria:
Axudas ás persoas traballadoras: 09.40.324A.480.0.
Axudas ás empresas: 09.40.324A.474.2.
Crédito orzamentario: 4.000.000 €, que se distribúen en:
Axudas ás persoas traballadoras: 3.400.000 €.
Axudas ás empresas: 600.000 €.
Santiago de Compostela, 17 de febreiro de 2021
RESOLUCIÓN do 11 de febreiro de 2021 pola que se inscribe a Asociación Viarum Dezae no Rexistro de Entidades de Promoción do Camiño de Santiago.
Consellería de Cultura, Educación e Universidade — III. Outras disposicións — 25/02/2021

Feitos:
A Asociación Viarum Dezae presenta unha solicitude de inscrición no Rexistro de Entidades de Promoción do Camiño de Santiago o día 30 de novembro de 2020.
A solicitude foi presentada segundo o modelo que figura como anexo I do Decreto 45/2001, do 1 de febreiro, de refundición da normativa en materia do Camiño de Santiago (DOG núm. 36, do 20 de febreiro), modificado polo Decreto 209/2002, do 13 de xuño, DOG núm. 121, do 25 de xuño) e con ela foi achegada a documentación pertinente segundo o artigo 26 do citado decreto.
Fundamentos de dereito:
É de aplicación especificamente ao procedemento a seguinte normativa:
• Decreto 198/2020, do 20 de novembro, polo que se establece a estrutura orgánica da Consellería de Cultura, Educación e Universidade.
• Decreto 45/2001, do 1 de febreiro, de refundición da normativa en materia do Camiño de Santiago, modificado polo Decreto 209/2002, do 13 de xuño.
O artigo 23 deste último decreto regula que «para a súa inscrición no rexistro as entidades solicitantes deberán ter como finalidade, expresa e prioritariamente reflectida nos seus estatutos, a recuperación, conservación e promoción do Camiño de Santiago, así como a difusión da cultura derivada deste».
O xefe do Servizo de Protección e Fomento da Dirección Xeral do Patrimonio Cultural emite un informe o día 11 de febreiro de 2021 sobre a solicitude na que se constata que a Asociación Viarum Dezae persegue os obxectivos fixados no decreto.
A solicitude presentada cumpre as normas establecidas no citado Decreto 45/2001, do 1 de febreiro. Por iso,
Resolvo que a Asociación Viarum Dezae sexa inscrita no Rexistro de Entidades de Promoción do Camiño de Santiago co número 221.
Réxime de recursos:
A presente resolución pon fin á vía administrativa. Contra ela poderase interpoñer potestivamente un recurso de reposición perante este mesmo órgano no prazo dun mes, contado a partir do día seguinte ao da notificación desta resolución. Tamén pode ser impugnada directamente cun recurso contencioso-administrativo, no prazo de dous meses desde a recepción desta notificación, perante esa orde xurisdicional.
En ningún caso se poderá interpoñer recurso contencioso-administrativo ata que o recurso de reposición, de ter sido presentado, sexa resolto expresamente ou se produza a súa desestimación presunta. O anterior, de acordo co que dispoñen os artigos 123 e 124 da Lei 39/2015, do 1 de outubro, de procedemento administrativo común das administracións públicas.
Santiago de Compostela, 11 de febreiro de 2021
RESOLUCIÓN do 18 de febreiro de 2021, da Secretaría Xeral para o Deporte, pola que se modifica a Resolución do 15 de decembro de 2020 pola que se determinan as federacións deportivas que teñen que presentar informe de auditoría das contas anuais de 2020.
Vicepresidencia primeira e Consellería de Presidencia, Xustiza e Turismo — III. Outras disposicións — 25/02/2021

O 23 de decembro de 2020 publicouse no DOG a Resolución do 15 de decembro de 2020, da Secretaría Xeral para o Deporte, pola que se determinan as federacións deportivas que teñen que presentar informe de auditoría das contas anuais de 2020 (DOG nº  57).
O 25 de febreiro publicouse no DOG a Resolución do 18 de febreiro de 2021, da Secretaría Xeral para o Deporte, pola que se modifica a Resolución do 5 de outubro de 2020 pola que aproba o Plan de auditoría das federacións deportivas de Galicia para o período 2021/2024 e pola que se establece o procedemento para a presentación do informe de auditoría das contas anuais (código de procedemento PR947B) (DOG nº 38).
Co fin de dar efectividade ao establecido na referida resolución, e que trae causa na modificación da Lei do Deporte de Galicia, aprobada polo Parlamento galego mediante a Lei 4/2021, de 28 de xaneiro, inclúense para este exercicio as auditorías operativas no plan aprobado mediante a Resolución do 15 de decembro de 2020, da Secretaría Xeral para o Deporte (DOG do 23 de decembro). Neste sentido cómpre modificar a Resolución do 15 de decembro de 2020 para determinar as federacións deportivas suxeitas a auditorías operativas no exercicio 2021.
Polo tanto, en uso das facultades que teño atribuídas pola lexislación vixente de aplicación,
Artigo 1. Modificación da Resolución do 15 de decembro de 2020, da Secretaría Xeral para o Deporte, pola que se determinan as federacións deportivas que teñen que presentar informe de auditoría das contas anuais de 2020
Único. Engádese un novo artigo 4 á Resolución de 15 de decembro de 2020 coa seguinte redacción:
«Artigo 4. Auditorías operativas
1. Xunto coas auditorías das súas contas anuais, someteranse a unha auditoría operativa as federacións deportivas galegas de Piragüismo e Vela, toda vez que xestionan, respectivamente, o Complexo Náutico e Campo de Regatas de Verducido-David Cal e o Centro Galego de Vela, instalacións adscritas á Secretaría Xeral para o Deporte.
2. As auditorías operativas serán presentadas antes do 30 de novembro de 2021 e conterán a análise dos posibles puntos débiles e a correspondente proposta de recomendacións para a súa mellora.
3. No non disposto neste artigo, a emisión das auditorías operativas someterase ás previsións da presente resolución no que lle resulte de aplicación».
Disposición derradeira única. Entrada en vigor
Esta resolución será aplicable desde o día seguinte ao da súa publicación no
Diario Oficial de Galicia.
Santiago de Compostela, 18 de febreiro de 2021
ORDE do 3 de febreiro de 2021 pola que se nomean vogais do Consello Reitor da Axencia Instituto Enerxético de Galicia.
Vicepresidencia segunda e Consellería de Economía, Empresa e Innovación — II. Autoridades e persoal — 10/02/2021

O artigo 10 do Decreto 142/2016, do 22 de setembro, polo que se modifican as normas reguladoras do Instituto Enerxético de Galicia e se aproban os estatutos da Axencia Instituto Enerxético de Galicia, crea o Consello Reitor como órgano colexiado de goberno da axencia integrado pola Presidencia, Vicepresidencia e sete vogais, xunto cunha secretaría.
O número 2 do artigo 13 do referido decreto regula a composición deste e dispón o seguinte:
2. O Consello Reitor estará integrado polos seguintes membros:
(…)
c) Sete vogais, nomeados pola persoa titular da consellería de adscrición:
– Tres vogais representarán a consellería competente en materia de enerxía e serán designados por esta.
– Dous vogais representarán a consellería competente en materia de ordenación do territorio e ambiente e serán propostos por esta.
– Un/unha vogal en representación da consellería competente en materia de facenda e será proposto/a por esta.
– Un/unha vogal representará as corporacións locais e será proposto/a pola Fegamp.
En virtude do anterior, e unha vez feitas as designacións por parte das respectivas persoas titulares das consellerías correspondentes, é necesario facer o seu nomeamento que, para xeral coñecemento, se publicará no
Diario Oficial de Galicia
.
Así, de conformidade coas atribucións que me confire a Lei 1/1983, do 22 de febreiro, de normas reguladoras da Xunta e da súa Presidencia, e o artigo 13 do Decreto 142/2016, do 22 de setembro, polo que se modifican as normas reguladoras do Instituto Enerxético de Galicia e se aproban os estatutos da Axencia Instituto Enerxético de Galicia,
Nomear vogais do Consello Reitor da Axencia Instituto Enerxético de Galicia as seguintes persoas:
a) En representación da Vicepresidencia Segunda e Consellería de Economía, Empresa e Innovación:
– Pablo Casal Espido, secretario xeral técnico da Vicepresidencia Segunda e Consellería de Economía, Empresa e Innovación.
– Fernando Guldrís Iglesias, director xeral do Instituto Galego de Promoción Económica (Igape).
– Patricia Argerey Vilar, directora da Axencia Galega de Innovación (Gain).
b) En representación da Consellería de Medio Ambiente, Territorio e Vivenda:
– María Sagrario Pérez Castellanos, directora xeral de Calidade Ambiental, Sostibilidade e Cambio Climático.
– María Encarnación Rivas Díaz, directora xeral de Ordenación do Territorio e Urbanismo.
c) En representación da Consellería de Facenda e Administración Pública:
– María Socorro Martín Hierro, secretaria xeral técnica e do Patrimonio da Consellería de Facenda e Administración Pública.
d) En representación da Federación Galega de Municipios e Provincias (Fegamp):
– Alberto Varela Paz, presidente da Fegamp.
Santiago de Compostela, 3 de febrero de 2021
DECRETO 21/2021, do 3 de febreiro, polo que se dispón o cesamento dun membro do Consello Económico e Social de Galicia.
Presidencia da Xunta de Galicia — II. Autoridades e persoal — 10/02/2021

En virtude do establecido nos artigos 9.1, inciso segundo, e 10.f) da Lei 6/1995, do 28 de xuño, pola que se crea o Consello Económico e Social de Galicia, e no artigo 9.e) do Regulamento de réxime interno deste, e de acordo coa proposta efectuada por Unións Agrarias-UPA,
Artigo único
Que cese, como membro titular do Consello Económico e Social de Galicia, Rosa Arcos Caamaño, en representación de Unións Agrarias-UPA.
Santiago de Compostela, tres de febreiro de dous mil vinte e un
DECRETO 22/2021, do 3 de febreiro, polo que se dispón o nomeamento dun membro do Consello Económico e Social de Galicia.
Presidencia da Xunta de Galicia — II. Autoridades e persoal — 10/02/2021

En virtude do establecido nos artigos 8, parágrafo terceiro, e 9.1º da Lei 6/1995, do 28 de xuño, pola que se crea o Consello Económico e Social de Galicia, e nos artigos 8 e 10 do seu Regulamento de réxime interno, e de acordo coa proposta efectuada por Unións Agrarias-UPA,
Artigo único
Nomear membro titular do Consello Económico e Social de Galicia a Alba Torreira Puga, en representación de Unións Agrarias-UPA.
Santiago de Compostela, tres de febreiro de dous mil vinte e un
CORRECCIÓN DE ERROS. Orde do 21 de xaneiro de 2021 pola que se aproban os diferentes modelos de autoliquidación do imposto sobre sucesións e doazóns na Comunidade Autónoma de Galicia e se regulan o procedemento e as condicións para o seu pagamento e presentación, así como determinadas obrigacións formais e de subministración de información tributaria.
Consellería de Facenda e Administración Pública — I. Disposicións xerais — 05/02/2021

Advertidos erros na citada orde, publicada no DOG número 14, do 22 de xaneiro de 2021, é necesario efectuar as seguintes correccións:
Na páxina 3832, nas letra c) e d), falta a palabra «día», polo que debe dicir:
«c) Nas adquisicións por causa de morte, en que non se produza o falecemento do transmitente, o prazo é dun mes, contado desde o día seguinte a aquel en que se formalice o acto ou contrato».
«d) Nos demais supostos, o prazo será dun mes, contado desde o día seguinte a aquel en que se cause o acto ou contrato, salvo no caso da declaración-documento sucesorio para o que non existe prazo de presentación».
DECRETO 16/2021, do 1 de febreiro, polo que se nomea presidente do Consello Consultivo de Galicia a José Luis Costa Pillado.
Presidencia da Xunta de Galicia — II. Autoridades e persoal — 03/02/2021

De conformidade co establecido no artigo 17 da Lei 3/2014, do 24 de abril, do Consello Consultivo de Galicia, vista a proposta formulada na súa reunión do día vinte e cinco de xaneiro de dous mil vinte e un,
Nomeo presidente do Consello Consultivo de Galicia a José Luis Costa Pillado.
Santiago de Compostela, un de febreiro de dous mil vinte e un
RESOLUCIÓN do 28 de decembro de 2020 pola que acorda publicar o orzamento para o exercicio 2021.
Universidade de Vigo — III. Outras disposicións — 02/02/2021

Aprobado o orzamento para o exercicio 2021 polo Consello de Goberno con data do 21 de decembro de 2020, e polo Consello Social da Universidade de Vigo, reunido telematicamente o 23 de decembro de 2020, que figura no anexo desta resolución, remítese ao Diario Oficial de Galicia para a súa publicación.
Vigo, 28 de decembro de 2020
RESOLUCIÓN do 19 de xaneiro de 2021 pola que se notifican as resolucións das solicitudes de axudas de pagamento a zonas con limitacións naturais en áreas de montaña (submedida 13.1) e en áreas distintas de montaña (submedida 13.2), cofinanciadas ao 75 % polo Fondo Europeo Agrícola de Desenvolvemento Rural (Feader), reguladas na Orde do 12 de febreiro de 2020.
Fondo Galego de Garantía Agraria — III. Outras disposicións — 01/02/2021

A Orde do 12 de febreiro de 2020 pola que se regula a aplicación dos pagamentos directos á agricultura e á gandaría e as axudas ao desenvolvemento rural suxeitas ao sistema integrado de xestión e control (DOG núm. 33, do 18 de febreiro), prevé no seu artigo 28 que a notificación das resolucións poderá realizarse mediante a publicación no Diario Oficial de Galicia, cunha ligazón á páxina web do Fogga.
De acordo co anterior,
Primeiro. Dar publicidade na web do Fogga ás listaxes das resolucións das solicitudes das liñas de axudas reguladas no artigo 2.2, alínea d), da Orde do 12 de febreiro de 2020 citada.
Na web publicaranse as listaxes de concesión e de denegación das liñas de axudas de pagamento a zonas con limitacións naturais, con indicación das persoas beneficiarias, o importe, de ser o caso, e as causas de denegación.
As persoas interesadas poden acceder á dita web na seguinte ligazón:
https://fogga.xunta.gal/
Estas axudas son cofinanciadas ao 75 % polo Fondo Europeo Agrícola de Desenvolvemento Rural (Feader).
Segundo. Poñer á disposición das persoas interesadas no Portal de axudas PAC as resolucións completas das solicitudes das liñas de axudas citadas no punto primeiro desta resolución.
O acceso ao dito portal poderá realizarse a través da seguinte ligazón:
https://fogga.xunta.gal/gl/pac/consultas_pac/portal_de_axudas_pac
Neste portal, cada persoa interesada poderá acceder ao contido da súa resolución individualizada mediante certificado dixital ou DNI-e (DNI electrónico) ou emprego da Chave365. A información sobre a forma de alta da Chave365 atópase na ligazón que se indica a seguir:
https://sede.xunta.gal/tramites-e-servizos/chave365
Contra as citadas resolucións, que non poñen fin á vía administrativa, as persoas interesadas poderán interpoñer recurso de alzada ante o presidente do Fogga, no prazo dun mes desde o día seguinte ao desta publicación, consonte o disposto nos artigos 121 e 122 da Lei 39/2015, do 1 de outubro, do procedemento administrativo común das administracións públicas. O prazo de interposición concluirá o mesmo día desta publicación no mes de vencemento, de conformidade co artigo 30.4 da Lei 39/2015, do 1 de outubro.
Santiago de Compostela, 19 de xaneiro de 2021